YHTEINEN KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2012 /* JOIN/2013/013 final */





YHTEINEN KERTOMUS EUROOPAN PARLAMENTILLE JA NEUVOSTOLLE Hongkongin erityishallintoalue: vuosikertomus 2012 Johdanto Hongkong palautettiin Kiinan kansantasavallalle vuonna 1997. Euroopan unioni ja sen jäsenvaltiot ovat seuranneet siitä lähtien tiiviisti Hongkongin erityishallintoalueen taloudellista ja poliittista kehitystä. Euroopan parlamentille vuonna 1997 annetun sitoumuksen täyttämiseksi Hongkongin kehityksestä laaditaan vuosittain kertomus. Tämä 15. vuosikertomus koskee kehitystä vuonna 2012. Kiinan ja Yhdistyneen kuningaskunnan yhteisessä julistuksessa ja Hongkongin perustuslaissa vahvistettu yhden maan ja kahden järjestelmän periaate on vuonna 2012 toiminut edelleen hyvin. Hongkongin asukkaiden oikeuksia ja perusvapauksia on kunnioitettu, oikeusvaltion periaatteita on noudatettu ja markkinatalousjärjestelmä ja liiketoimintaympäristö on säilytetty. EU:n ja Hongkongin kahdenväliset suhteet ovat tiivistyneet entisestään. Unionin ulkoasioiden ja turvallisuuspolitiikan korkea edustaja, komission varapuheenjohtaja Catherine Ashton vieraili heinäkuussa Hongkongissa, jossa hän tapasi Hongkongin erityishallintoalueen hallintojohtajan Chun-ying Leungin. Euroopan unioni pitää Hongkongin vakautta, vaurautta ja demokraattista kehitystä hyvin tärkeinä. EU tukee edelleen voimakkaasti nopeaa ja merkittävää kehitystä kohti yleistä äänioikeutta, joka on asetettu tavoitteeksi Hongkongin erityishallintoalueen perustuslain ja alueen asukkaiden toiveiden mukaisesti. Poliittinen kehitys Hongkongissa koettiin vuonna 2012 tärkeitä poliittisia tapahtumia: hallituksen uusi hallintojohtaja valittiin 25. maaliskuuta, uusi hallitus asetettiin 1. heinäkuuta ja uusi lainsäädäntöneuvosto valittiin 9. syyskuuta. Hallitus ja lainsäädäntöelin valittiin Hongkongin historiassa nyt ensimmäistä kertaa samana vuonna. Hallintojohtajan valinnan suoritti valintakomitea, jonka jäsenet oli valittu liike-elämän, eri ammattiryhmien ja kansalaisyhteiskunnan edustajien keskuudesta sekä poliitikkojen joukosta hallinnollisten alueiden ja lainsäädäntöneuvoston tasolla. Näissä vaaleissa valintakomitean jäsenmäärä nousi 800:sta 1 200 jäseneen. Kolme hallintojohtajaehdokasta ylitti vaalikelpoisuuskynnyksen. Vaalikampanja oli vilkkaampi kuin koskaan aiemmin. Siihen sisältyi todellista kampanjointia ja tiivistä uutisointia, mukaan luettuna kaksi suorana lähetettyä vaalikeskustelua. Myös suuri yleisö osallistui kampanjaan erittäin aktiivisesti huolimatta siitä, että yleisöllä on varsin rajallinen rooli itse vaaleissa. Vaalikampanjaan liittyi jonkin verran polemiikkia, kuten pääehdokkaisiin kohdistuvia syytöksiä. Skandaalit johtivat julkisen mielipiteen muuttumiseen, mistä aiheutui vahinkoa ennakkosuosikki Henry Tangille. Vaaleissa annettiin 1 132 ääntä, joista Chun-ying Leung sai 689 (60,9 %), Henry Tang 285 (25,2 %) ja Albert Ho 76 (6,7 %). Vaalilautakunta rekisteröi 82 hylättyä ääntä, joista 75 oli tyhjiä. Kun Chun-ying Leung oli valittu Hongkongin erityishallintoalueen neljännen kauden hallintojohtajaksi, unionin ulkoasioiden ja turvallisuuspolitiikan korkea edustaja, komission varapuheenjohtaja Catherine Ashton antoi lausunnon, jossa hän onnitteli uutta hallintojohtajaa ja toi esiin halunsa syventää entisestään EU:n ja Hongkongin suhteita tämän toimikaudella. Kiinan pääministeri nimitti Chun-ying Leungin neljännen kauden hallintojohtajaksi 28. maaliskuuta 2012. Kiinan presidentti Hu Jintao toimi puheenjohtajana hallintojohtajan vannoessa virkavalansa 1. heinäkuuta 2012, joka oli hallinnon siirtymisen 15-vuotispäivä. Virkaanastujaispuheessaan hallintojohtaja sitoutui oikeuden ja kansalaisten oikeuksien ylläpitämiseen sekä oikeusvaltion, puhtaan hallinnon, vapauden ja demokratian turvaamiseen, sillä nämä ovat Hongkongin keskeisiä arvoja. Hän ilmoitti myös aikovansa edistää demokraattisen poliittisen järjestelmän kehittämistä perustuslain säännösten ja Kiinan kansankongressin pysyvän komitean asiaankuuluvien päätösten mukaisesti. EU suhtautuu näihin sitoumuksiin myönteisesti. Lainsäädäntöneuvoston kokoa suurennettiin vaaleja varten 60 jäsenestä 70:een, ja paikat jakaantuvat tasan maantieteellisten vaalipiirien ja ammattikuntien välillä. Maantieteellisten vaalipiirien edustajat valitaan noudattaen suhteellista vaalitapaa. Kymmenestä uudesta jäsenestä viisi valittiin maantieteellisistä vaalipiireistä. Toiset viisi (ns. super legislators) valittiin alueneuvostojen jäsenten joukosta yleisillä vaaleilla uudesta ammattikuntiin perustuvasta alueneuvoston (toinen) vaalipiiristä. Tämä oli ensimmäinen kerta, kun yli puolet lainsäädäntöneuvoston jäsenistä valittiin suoraan, minkä ansiosta nykyisellä lainsäädäntöelimellä on edeltäjiään vahvempi demokraattinen oikeutus. Tarjolla olleita 70 paikkaa tavoitteli 287 ehdokasta 17 puolueesta tai eturyhmästä. Viiden maantieteellisen vaalipiirin äänestysprosentti oli 9. syyskuuta pidetyissä vaaleissa 53 prosenttia, joka on enemmän kuin lainsäädäntöneuvoston vaaleissa vuonna 2008 (45 %), mutta vähemmän kuin vuoden 2004 vaaleissa (55,6 %). Tilastojen mukaan äänet jakaantuivat seuraavasti: maantieteelliset vaalipiirit (35 paikkaa): rekisteröityneitä äänestäjiä 3,47 miljoonaa, joista 53 prosenttia käytti äänioikeuttaan; ammattikuntaan perustuva vaalipiiri alueneuvosto (toinen), ns. ”super seats” (5 paikkaa): rekisteröityneitä äänestäjiä 3,22 miljoonaa, joista 51,9 prosenttia käytti äänioikeuttaan; ja 14 muuta ammattikuntaan perustuvaa vaalipiiriä (30 paikkaa): rekisteröityneitä äänestäjiä 216 979, joista 69,6 prosenttia käytti äänioikeuttaan. Vaaliprosessia pidettiin yleisesti ottaen hyvin hallinnoituna. Viestimet ja muut lähteet raportoivat kansantasavallan keskushallinnon yhteystoimiston osallistuneen vaalikampanjaan antamalla julkisia lausuntoja ja lobbaamalla ehdokkaiden puolesta. Kiina-myönteiset puolueet saivat 43 paikkaa (17 maantieteellisistä ja 24 ammattikuntiin perustuvista vaalipiireistä sekä 2 ”super seats” -paikkaa), joten ne eivät saavuttaneet kahden kolmasosan enemmistöä. Niistä demokraattinen liittoutuma Democratic Alliance for the Betterment and Progress of Hong Kong (DAB) sai 13 paikkaa lainsäädäntöneuvostoon ja säilytti siten paikkansa suurimpana puolueena. Sen entinen puheenjohtaja Jasper Tsang Yok-sing valittiin uudelleen lainsäädäntöneuvoston puhemieheksi. Opposition pandemokraattinen ryhmittymä sai lainsäädäntöneuvoston 70 paikasta 27 (18 maantieteellisistä ja 6 ammattikuntiin perustuvista vaalipiireistä sekä 3 ”super seats” ‑paikkaa), joten se saavutti riittävän suuren vähemmistön pystyäkseen estämään perustuslain muutokset. Riippumaton korruptionvastainen komitea (ICAC) vastaanotti marraskuussa 2011 pidettyihin alueneuvoston vaaleihin liittyen 2 281 valitusta. Näistä 1 614 viittasi vaalivilppiin ja 1 604 johti jatkotoimiin. Marraskuuhun 2012 mennessä 45 henkilöä oli pantu syytteeseen vaalivilppirikoksista, ja näistä 38 tuomittiin. ICAC:n perustama erityinen työryhmä saattoi päätökseen tutkimukset niissä tapauksissa, joissa ei ollut paljastunut todisteita suurimittaisesta tai järjestelmällisestä vaalivilpistä. Hallintojohtaja Leung nosti ensimmäisessä hallintoneuvostolle pitämässään poliittisessa puheessa esiin kohtuuhintaisen asumisen, köyhyyden, vanhukset ja Hongkongin ikääntyvän väestön sekä ympäristön ensisijaisina painopisteinään. Hän kertoi lisäksi aikovansa pyrkiä yhteisymmärryksen saavuttamiseen siitä, että tehtäisiin ehdotus yleisen äänioikeuden ottamiseksi käyttöön hallintojohtajan vaaleissa vuonna 2017. Muutamat lainsäädäntöneuvoston jäsenet suhtautuivat hallintojohtajan painopisteisiin erittäin kriittisesti ja pyrkivät toisinaan jarruttamalla estämään päätöksenteon. Myös viestimet kritisoivat hallintojohtajaa säännöllisesti osittain siksi, että hänen väitettiin kunnostaneen kotiaan ilman lupaa. Hallitus kohtasi voimakasta vastustusta, joka koski edellisen hallinnon 30. huhtikuuta ilmoittamaa suunnitelmaa, jonka mukaan koulujen opetusohjelmaan sisällytettäisiin moraali- ja kansalaiskasvatus (Moral and National Education). Heinäkuun 7. päivänä perustettiin kansalaiskasvatusta vastustava vanhempien eturyhmä vastustamaan kansalaiskasvatuksen ottamista opetusohjelmaan. Ryhmä väitti yli 90 000 ihmisen osallistuneen 29. heinäkuuta järjestettyyn joukkokokoukseen, jossa hallitusta vaadittiin perumaan suunnitelma. Hallitus ilmoitti lopulta 8. syyskuuta, että kansalaiskasvatuksen opintokokonaisuus ei olisi pakollinen ja että koulut saisivat itse päättää sen toteuttamisesta. Kuukautta myöhemmin hallitus ilmoitti vielä, että moraali- ja kansalaiskasvatus hyllytettäisiin virallisesti ja että hallitus ei vaatisi kouluja hyväksymään opetusohjelmaopasta eikä käyttäisi sitä koulutarkastusten perustana. Oikeusvaltioperiaatteen ylläpitämisestä ja tuomioistuinlaitoksen riippumattomuudesta käydään edelleen julkista keskustelua. Hallintojohtaja ja oikeusministeri ovat moneen otteeseen korostaneet niiden merkitystä suojeltaessa Hongkongin keskeisiä arvoja ja pidettäessä alue sijoittajien kannalta houkuttelevana. Asiasta syntyi kiistaa, kun entinen oikeusministeri antoi lausunnon, joka lainsäädäntöneuvoston jäsenten ja viestinten mielestä asetti kyseenalaiseksi tuomioistuinlaitoksen riippumattomuuden keskushallinnosta. Nykyistä oikeusministeriä kritisoitiin, kun hän ehdotti, että ylimmän muutoksenhakutuomioistuimen olisi ennen tuomion antamista valitusasiassa pyydettävä Kiinan kansankongressin pysyvää komiteaa esittämään tulkinta komitean aiemman tulkinnan oikeudellisista vaikutuksista. Yleisesti ottaen vaikuttaa kaikesta huolimatta siltä, että kaikki sidosryhmät ovat sitoutuneet tuomioistuinlaitoksen riippumattomuuden periaatteeseen ja oikeusvaltioperiaatteeseen ja tukevat niitä. Ulkomaiset yritykset mainitsevat Hongkongin tuomioistuinjärjestelmän edelleen yhtenä keskeisenä syynä sille, että ne ovat aloittaneet liiketoiminnan Hongkongissa. Oikeusalan ammattien harjoittajat, kuten tuomarit, lakimiehet ja oikeudenkäyntiasianajajat, ovat monesti ryhtyneet toimiin Hongkongin tuomioistuinjärjestelmän laadun parantamiseksi ja sen ja yleisemmin oikeusvaltioperiaatteen suojaamiseksi. Kesäkuussa 2012 hyväksyttiin sovitteluasetus, ja se tuli voimaan 1. tammikuuta 2013. Asetuksessa luodaan oikeudelliset puitteet sovittelutoiminnalle Hongkongissa, ja siinä korostetaan erityisesti luottamuksen suojelemista. Kiinan kansainvälinen talous- ja kaupanalan sovittelukomissio (China International Economic and Trade Arbitration Commission, CIETAC) perusti syyskuussa 2012 CIETACin Hongkongin sovittelukeskuksen, joka on sen ensimmäinen Manner-Kiinan ulkopuolelle perustettu sivutoimipiste. Oikeusministeri Rimsky Yuen totesi, että tämä keskus yhdessä Kansainvälisen kauppakamarin ICC:n välitystuomioistuimen Aasian-toimiston kanssa vahvistaa Hongkongin asemaa sovittelun kansainvälisenä keskuksena. Hongkongin asemaa oikeudellisena keskuksena vahvisti entisestään kansainvälistä yksityisoikeutta käsittelevän Haagin konferenssin Aasian ja Tyynenmeren aluetoimiston avaaminen joulukuussa 2012. Hongkongin hallitus sai 28. maaliskuuta myönteisen päätöksen vetoomukseensa, jonka se oli tehnyt alemman oikeusasteen tuomiosta, jolla ulkomaisille kotiapulaisille annettiin oikeus anoa pysyvää asuinpaikkaa Hongkongissa asuttuaan siellä laillisesti seitsemän vuotta. Tuomarit hylkäsivät yksimielisesti väitteet siitä, että maahanmuuttolain säännös, joka evää ulkomaisilta kotiapulaisilta oikeuden pysyvään asuinpaikkaan, olisi perustuslain vastainen. Hongkongin asukkaat käyttivät vuoden 2012 aikana sanan- ja yhdistymisvapauttaan, mistä ovat osoituksena vuotuiset kesäkuun 4. päivän ja heinäkuun 1. päivän kulkueet, mielenosoitukset kansalaiskasvatuksen opintokokonaisuutta vastaan ja sukupuolten tasa-arvon puolesta sekä lukemattomat muita aiheita koskeneet joukkokokoukset. Järjestäjien mukaan kesäkuun 4. päivän hiljaiseen kynttilämielenosoitukseen osallistui yli 180 000 ihmistä, joten se oli suurin tapahtuma sitten vuoden 1989. Heinäkuun 1. päivänä, vain tunteja presidentti Hun johtaman virkavalaseremonian jälkeen, sadattuhannet hongkongilaiset käyttivät ilmaisuvapauttaan ja kokoontuivat kaduille tuomaan esiin vihansekaisen tyytymättömyytensä demokratiakehityksen hitauteen ja siihen, että Peking sekaantuu Hongkongin poliittiseen elämään, sekä epäilynsä Leungin rehellisyydestä ja huolensa asuntojen hintojen kohoamisesta ja Manner-Kiinan ihmisoikeuksista. Järjestäjien mukaan tapahtumaan osallistui noin 400 000 ihmistä, kun taas poliisin mukaan heitä oli 63 000. Valtaosa mielenosoituksista oli rauhallisia, ja poliisi noudatti toiminnassaan pääsääntöisesti kohtuullisuutta. Viestimet, myös digitaaliset, toimivat vapaasti ja toivat kuuluviin erilaisia näkemyksiä. Tästä huolimatta vaikutti enenevässä määrin siltä, että niin painetut kuin sähköisetkin viestimet harjoittivat itsesensuuria erityisesti käsitellessään Manner-Kiinaa koskevia asioita. Hongkongin yliopiston lokakuussa 2012 toteuttama mielipidekysely osoitti, että 24 prosenttia vastaajista ei pitänyt lehdistönvapautta tyydyttävänä. Talouden ja kaupan kehitys Hongkong on säilyttänyt asemansa yhtenä maailman johtavista rahoituskeskuksista ja Aasian kaupan tärkeänä keskuksena. Kaupankäynti ja investoinnit Manner-Kiinan kanssa kulkevat edelleen Hongkongin kautta, ja kaupunki on tärkein testiympäristö Kiinan valuutan, renminbin (RMB) eli juanin kansainvälistämiselle. Hongkongiin virtasi edelleen valtavia määriä ulkomaisia suoria investointeja, ja se sijoittui korkealle monissa kansainvälisissä tutkimuksissa, joissa mitattiin taloudellista vapautta ja kehitystä.[1] Hongkongin taloudellisista saavutuksista huolimatta hallitus on ryhtynyt laajentamaan Hongkongin taloudellista perustaa. Tähän liittyen hallintojohtaja ilmoitti omaksuneensa talouskehitykseen aiempaa ennakoivamman lähestymistavan, jossa on aiempiin hallituksiin verrattuna enemmän hallitusjohtoisia, suoria toimia. Erityisesti hän ilmoitti toimista, joilla vähennetään köyhyyttä Hongkongissa, tuetaan vanhuksia ja varmistetaan kohtuuhintaisten asuntojen saatavuus matala- ja keskituloisille. Uusi hallintojohtaja on monesti painottanut, että taloudellinen yhdentyminen Manner-Kiinan kanssa on tärkeä kasvustrategia. Vaikka Hongkongin talous hyötyi huomattavasti sen etuoikeutetusta asemasta Kiinan laajemmilla markkinoilla, vuonna 2012 paljastui myös joukko yhdentymisestä johtuvia taloudellisia ristiriitoja. Matkailuala hyötyi vuonna 2012 suuresti Manner-Kiinasta saapuneista 35 miljoonasta vierailijasta, jotka kuitenkin rasittivat infrastruktuuria huomattavasti. Manner-Kiinasta tulleita ostajia syytettiin kiinteistöjen hintojen nousemisesta ja näin ollen kiinteistömarkkinoiden ylikuumentumisen kärjistymisestä. Mannerkiinalaisten äitien tulo Hongkongiin synnyttämään aiheutti paineita kaupungin terveydenhuoltojärjestelmälle. Tällaiset ongelmat muodostivat hallitukselle poliittisia ja toimintalinjoihin liittyviä haasteita ja johtivat Manner-Kiinan vastaisten mielenilmausten yleistymiseen. Hongkongin talous kasvoi vuonna 2012 ainoastaan 1,4 prosenttia, sillä epävakaa ulkoinen ympäristö vaikutti vientiin. Manner-Kiinassa todettu kasvu ja vahva kotimaan kysyntä pehmensivät ulkoisten tekijöiden kielteisiä vaikutuksia. BKT kasvoi 4,9 prosenttia vuonna 2011. Aiempaa matalammasta kasvuvauhdista huolimatta Hongkongin talous onnistui saavuttamaan lähes täystyöllisyyden inflaatiopaineen hellittäessä. Työttömyysaste asettui vuonna 2012 3,3 prosenttiin. Kuluttajahintaindeksi laski ensimmäisen vuosineljänneksen 5,9 prosentista 3,8 prosenttiin neljännellä vuosineljänneksellä. Osakemarkkinoihin kohdistui huomattavia paineita kehittyneiden talouksien koettelemusten keskellä. Sijoittajien mielialaan vaikutti myös valmistautuminen Kiinan kommunistisen puolueen johtajan vaihtumiseen 18:nnessa Kiinan kansankongressissa. Osakekurssit laskivat ja kaupankäynti väheni. Ensimarkkinoilla myös pääomanhankinta oli huomattavasti normaalia hiljaisempaa. Hongkongin pörssi menetti asemansa maailman suurimpina listautumismarkkinoina vuonna 2012, aseman, joka sillä oli ollut kolmena edellisenä vuonna. Hongkongiin on Manner-Kiinan tuella muodostunut juanin suurimmat Manner-Kiinan ulkopuoliset vaihtomarkkinat osana keskushallinnon politiikkaa juanin asteittaiseksi kansainvälistämiseksi. Hongkongissa oli suurin Kiinan ulkopuolinen juanin talletusvaranto, jossa RMB-määräisten talletusten ja liikkeeseen laskettujen sijoitustodistusten yhteissumma oli 720 miljardia juania (vuoden 2012 lopussa). Hongkongilaispankkien selvittämien Kiinan RMB-määräisen ulkomaankaupan transaktioiden summa oli vuonna 2012 yli 2,6 biljoonaa juania; kasvua oli vuoteen 2011 verrattuna 37 prosenttia. Hongkongissa liikkeeseen laskettujen RMB-määräisten joukkovelkakirjojen arvo oli vuoden 2012 lopussa yli 230 miljardia juania (kasvua oli vuoteen 2011 verrattuna 62 prosenttia). Manner-Kiinan ulkopuoliset Hongkongin RMB-markkinat ovat vahvistaneet infrastruktuuriaan ja saaneet määräävän aseman niin sijoitustuotevalikoiman kuin likviditeetinkin alalla. Vaikka Hongkongilla on selkeä etulyöntiasema, se ennakoi kilpailun kasvavan, kun keskushallinto vähitellen myöntyy siihen, että RMB-määräisiä operaatioita voidaan suorittaa myös muissa rahoituskeskuksissa, kuten Lontoossa, Singaporessa ja Taipeissa. Yhdysvaltain keskuspankki on toteuttanut kvantitatiivista kevennystä, mihin Hongkongin rahaviranomainen (Hong Kong Monetary Authority, HKMA) vastasi tiukentamalla pikaisesti asuntolainojen myöntämistä koskevia pankeille annettuja ohjeita. Se puuttui rahamarkkinoiden toimintaan toistuvasti vuoden aikana suojellakseen Hongkongin dollarin ja Yhdysvaltain dollarin sidottua valuuttakurssijärjestelmää. Hongkongin rahaviranomainen ilmoitti voivansa ostaa rajattoman määrän Yhdysvaltain dollareita säilyttääkseen valuutan vakauden. Rahapolitiikan kiristämisestä huolimatta kiinteistömarkkinat kuumenivat edelleen vuonna 2012, jolloin sekä transaktioiden määrä että hinnat nousivat huomattavasti. Kiinteistöjen hinnat nousivat vuonna 2012 kaikkiaan 25 prosenttia; kiinteistöjen hinnat ovat kaksinkertaistuneet vuoden 2007 aallonpohjan jälkeen. Asuntojen hintojen jyrkkä nousu aiheutti sosiaalista jännitystä, mikä sai uuden hallituksen nimeämään kohtuuhintaisten asuntojen saatavuuden yhdeksi politiikkansa keskeisistä painopisteistä. Vähentääkseen asuntokuplan riskiä Hongkongin hallitus hyväksyi finanssipoliittisia toimia hillitäkseen kysyntää erityisesti keinottelijoiden ja ulkomailla asuvien ostajien taholta. Hallitus ehdotti 27. lokakuuta erityisleimaveron korottamista sekä ylimääräisen 15 prosentin ostajan leimaveron määräämistä asuntoja ostaville yrityksille ja ulkomailla asuville ostajille. Aloittaessaan virassaan hallintojohtaja Leung ilmoitti kymmenestä toimesta, joilla maan ja asuntojen tarjontaa lisätään lyhyellä ja keskipitkällä aikavälillä. Lyhyellä aikavälillä vuonna 2012 toteutettu tarjonnan lisäys ei riittänyt korjaamaan hintoja merkittävästi, sillä yleinen korkotaso on äärimmäisen matala. Muiden tarjonnan lisäämiseksi vuonna 2012 toteutettujen toimien odotetaan laskevan hintoja jonkin verran vuonna 2013. Kesäkuussa 2012 annettiin pitkän kuulemisvaiheen ja lukuisien muutosten jälkeen kilpailuasetus, jonka monia säännöksiä, esimerkiksi komission perustamista koskevia, aletaan soveltaa vasta vuonna 2013. Hongkongin kilpailulainsäädännössä ei televiestintäalaa lukuun ottamatta ole yleisiä sulautumissäännöksiä, ja sen ulkopuolelle jää kaikkiaan 570 lakisääteistä elintä. Ulkosuhteiden alalla Hongkong tehosti toimiaan vapaakauppasopimusten solmimiseksi kauppakumppaniensa kanssa. Hongkong oli jo aikaisemmin tehnyt vapaakauppasopimukset Kiinan, Uuden-Seelannin ja Euroopan vapaakauppaliiton (EFTA) kanssa, ja sopimus Chilen kanssa allekirjoitettiin 7. syyskuuta 2012. Säilyttääkseen asemansa alueellisena kaupan keskuksena Hongkong pyrkii myös liittymään alueella käynnissä oleviin aloitteisiin esimerkiksi solmimalla viralliset kauppasuhteet ASEAN-maihin. Lisäksi hallitus edistää edelleen investointeja ja pyrkii tekemään sijoitusten suojaamista koskevia sopimuksia kolmansien maiden kanssa varmistaakseen paremman suojan liikeyrityksilleen ja houkutellakseen ulkomaisia investointeja. Neuvottelut Venäjän ja Uuden-Seelannin kanssa ovat käynnissä, ja sijoitusneuvottelut Chilen kanssa aloitetaan heti vapaakauppasopimuksen tultua voimaan. Kiinan ja Hongkongin välisen tiiviimpää taloudellista kumppanuutta koskevan järjestelyn (Closer Economic Partnership Arrangement, CEPA) täydennysosa IX allekirjoitettiin 29. kesäkuuta 2012 taloudellista yhdentymistä edistävien toimenpiteiden täytäntöönpanemiseksi ja osapuolten yhteistyön helpottamiseksi. Tässä viimeisimmässä täydennysosassa otettiin käyttöön 43 toimea palveluiden vapauttamiseksi ja kaupan helpottamiseksi ja lievennettiin markkinoille pääsyn rajoituksia entisestään 21:llä olemassa olevalla alalla. Keskushallinto on sitoutunut palveluiden vapauttamiseen Kiinan ja Hongkongin välillä vuoden 2015 loppuun mennessä. Tiiviimpää taloudellista kumppanuutta koskevan järjestelyn täytäntöönpano Manner-Kiinassa oli joillain aloilla kuitenkin edelleen haastavaa, minkä vuoksi Hongkongissa toimivat yritykset, joiden joukossa oli myös EU:sta lähtöisin olevia yrityksiä, eivät aina hyötyneet järjestelystä tarkoitetulla tavalla. Euroopan unionin ja Hongkongin väliset suhteet ja yhteistyö Euroopan unionin ja Hongkongin kahdenväliset suhteet ja yhteistyö syvenivät vuonna 2012 edelleen. Hongkong on alueellaan edelleen merkittävä toimija ja tärkeä kauppa- ja investointivirtojen kanava EU:n ja Manner-Kiinan välillä. EU säilytti vuonna 2012 asemansa Hongkongin toiseksi suurimpana kauppakumppanina Manner-Kiinan jälkeen. Hongkong oli EU:n 20:nneksi suurin kauppakumppani vuonna 2012. Kahdenvälinen kauppa EU:n ja Hongkongin välillä kasvoi tasaisesti 5,9 prosentin vauhtia ja päätyi 44,2 miljardiin euroon vuonna 2012. Suurin osa Hongkongissa toimivista ulkomaisista yrityksistä oli lähtöisin EU:sta. Siellä toimi (kesäkuussa 2012) 453 alueellista pääkonttoria, 740 alueellista tiedotustoimistoa ja 697 paikallistoimistoa. EU:n yritysten liiketoiminta Hongkongissa käsittää useita eri toimialoja, lähinnä rahoitus- ja yrityspalveluja, kauppaa, logistiikkaa, rakennushankkeita ja vähittäiskauppaa. EU:n liikeyritykset ovat keskeisiä toimijoita Hongkongin pankki-, vakuutus- ja arvopaperialalla. Hongkongissa on yksi Aasian suurimmista eurooppalaisten yritysten keskittymistä, ja siellä asuu ja työskentelee runsaasti EU:n kansalaisia: vuoden 2012 lopussa heitä oli 31 390. Hongkong sijoittui seitsemänneksi EU:n suorien sijoitusten suosituimpien kohdemaiden luettelossa. Vuonna 2011 sinne suuntautui 2 prosenttia EU:n suorista ulkomaille suuntautuvista sijoituksista. Sijoitusten summa oli 124 miljardia euroa. Toisaalta Hongkongin sijoitukset EU:hun ovat kasvaneet nopeasti viime vuosina. Investointivirtojen perusteella tarkasteltuna Hongkong oli vuonna 2011 EU:n neljänneksi suurin suorien ulkomaisten sijoitusten lähde Yhdysvaltojen, Sveitsin ja Kanadan jälkeen. Hongkongista EU:hun suuntautuvien suorien sijoitusten määrä oli 6,5 miljardia euroa ja Hongkongista peräisin oleva sijoituskanta 63,9 miljardia euroa. Hongkong on edelleen tärkein EU:sta Manner-Kiinaan ja päinvastoin suuntautuvien ulkomaisten suorien investointivirtojen keskus. Tämä johtuu muun muassa Hongkongin maantieteellisestä sijainnista ja vakiintuneista liiketoimintasuhteista Manner-Kiinaan, sen verojärjestelmästä, korkealaatuisista palveluntarjoajista esimerkiksi rahoituksen, taloushallinnon ja oikeudellisten palveluiden alalla sekä EU:sta ja Manner-Kiinasta lähtöisin olevien yritysten lisääntyvästä määrästä Hongkongissa. Lisäksi Hongkong on erinomainen paikka hankkia pääomaa investointeja tai liiketoiminnan laajentamista varten esimerkiksi listautumisanneilla, listautumalla uusille markkinapaikoille (secondary listing) tai laskemalla liikkeeseen joukkovelkakirjoja (myös RMB-määräisiä). Brysselissä pidettiin 3. joulukuuta 2012 kuudes Euroopan unionin ja Hongkongin erityishallintoalueen hallituksen rakenteellisen vuoropuhelun kokous. Rakenteellinen vuoropuhelu on vakiintunut järjestely, jonka avulla EU ja Hongkong keskustelevat molempia osapuolia kiinnostavista aiheista. Kokouksessa käsiteltiin muiden muassa taloussuhteita, kauppaa ja sijoituksia, ilmailualaa, ympäristöä, innovointi- ja koulutusyhteistyötä, rahoituspalvelujen sääntelyä, kilpailulainsäädäntöä ja tulliasioita. Marraskuussa 2012 järjestetyssä tulliyhteistyösekakomitean yhdeksännessä kokouksessa käynnistettiin teollis- ja tekijänoikeuksia koskeva asiantuntijayhteistyö ja alustettiin Hongkongin osallistumista EU:n ja Kiinan väliseen älykkäitä ja turvallisia kauppareittejä koskevaan hankkeeseen. EU pyrki edelleen käymään tunnustelevia keskusteluja mahdollisesta yhteistyöstä säästöjen verotuksen alalla ottaen huomioon viimeaikaisen kansainvälisen kehityksen veroviranomaisten välisessä tietojenvaihdossa sekä tarpeen luoda tasapuoliset toimintaedellytykset kansainvälisellä tasolla. Euroopan unionin toimielimistä tehtiin vuonna 2012 useita korkean tason vierailuja Hongkongin erityishallintoalueelle: unionin ulkoasioiden ja turvallisuuspolitiikan korkean edustajan, komission varapuheenjohtajan Catherine Ashtonin vierailu sijoittui heinäkuulle, sisämarkkinoista ja palveluista vastaavan komissaarin Michel Barnier’n vierailu tammikuulle ja kauppakomissaari Karel De Guchtin vierailu helmikuulle. Euroopan talous- ja sosiaalikomitean valtuuskunta vieraili Hongkongissa huhtikuussa. Säännöllisillä korkeiden virkamiesten vierailuilla on onnistuttu jatkamaan neuvotteluja molempia osapuolia kiinnostavilla aloilla, kuten rahoituspalvelujen sääntelyssä, makrotaloudellisissa kysymyksissä, terveys- ja kuluttajansuojakysymyksissä ja monikielisyyttä koskevissa asioissa. Myös Euroopan parlamentin jäsenten valtuuskunnat ovat käyneet Hongkongissa ja auttaneet parantamaan yhteistyötä. Euroopan komission osarahoittaman ja Hongkongin eurooppalaisen kauppakamarin (ECC) johtaman Hongkongissa ja Macaossa toimiville yrityksille suunnatun EU:n tiedotusohjelman (EUBIP) toiminnassa annettiin etusija toimille, jotka liittyvät tapaan, jolla EU vastasi valtionvelkakriisiin, sekä rahoituspalvelujen sääntelyyn, ympäristöön ja ilmastonmuutokseen, CEPA-järjestelyyn ja EU:n ja Suur-Kiinan alueen kauppasuhteisiin. Yritysneuvostot, jotka toimivat aloilla, joilla eurooppalaisilla yrityksillä ja teollisuudella on johtoasema – esimerkiksi tieto- ja viestintätekniikka, ylellisyys- ja muut kulutustavarat sekä rahoituspalvelut – ovat antaneet yritysmaailman tärkeän panoksen hallitusten väliseen vuoropuheluun. EUBIP-ohjelma lopetettiin marraskuussa 2012. Sen keskeiset toiminnat siirretään eurooppalaiselle kauppakamarille ja uusi hanke käynnistetään vuonna 2013. Suhteiden tiivistämiseksi Hongkongin alueella sijaitsevat EU:n ja sen jäsenvaltioiden diplomaattiedustustot ovat jatkaneet diplomaattisia toimia EU:n näkyvyyden lisäämiseksi Hongkongissa. Tavoitteena on ollut antaa tietoja ja parantaa tietämystä EU:n poliittisista toimista. Näihin kuuluvat muiden muassa kauppa- ja sääntelypolitiikka, energia-asiat ja ilmastonmuutos, rahoituspalvelujen sääntely, tulliasiat, tasa-arvopolitiikat, kulttuurien välinen vuoropuhelu, akateemiset kysymykset ja EU:n rooli maailmassa. EU:n diplomaattiedustustot ovat tehneet tiivistä yhteistyötä lisätäkseen ihmisten välisiä yhteyksiä ja edistääkseen korkeakoulujen vaihto-ohjelmia yhteisillä toimilla, joita ovat esimerkiksi EU Higher Education Fair -koulutusmessut, EU Film festival -tapahtuma ja Celebrating European Languages -aloite. Hongkongin ja EU:n välinen akateeminen ohjelma (Hong Kong EU Academic Programme) käynnistyi 1. syyskuuta 2012. Ohjelmassa ovat mukana seuraavat yliopistot: Hong Kong Baptist University, Chinese University of Hong Kong, University of Hong Kong ja Lingnan University. Ohjelman tavoitteena on edistää akateemista tutkimusta, kehittää tiedotustoimia EU:n näkyvyyden parantamiseksi ja vahvistaa akateemista yhteistyötä EU:n korkea-asteen oppilaitosten kanssa. Korkea edustaja esitti 1. lokakuuta tapahtuneen lauttaonnettomuuden johdosta syvimmän osanottonsa 39 uhrin perheille ja omaisille. Samalla hän korosti EU:n arvostavan Hongkongia sekä ystävänä että kumppanina. EU jatkaa suhteidensa kehittämistä Hongkongin erityishallintoalueen kanssa parantamalla taloudellisia ja kaupallisia yhteyksiä, tehostamalla yhteistyötä yrityssektorin ja kansalaisyhteiskunnan edustajien kanssa sekä edistämällä liikkuvuutta ja yhteyksiä Hongkongin kansalaisiin. [1] Maailman talousfoorumi sijoitti Financial Development Report 2012 -julkaisussaan jo toisena vuotena peräkkäin Hongkongin ensimmäiselle sijalle maailman johtavien rahoitusjärjestelmien ja pääomamarkkinoiden 62-kohtaisessa luettelossa. Hongkong arvioitiin jo 19. vuotena peräkkäin maailman vapaimmaksi taloudeksi Heritage Foundationin taloudellisen avoimuuden indeksissä. UNCTADin vuonna 2012 julkaiseman, vuosittaisen maailman investointiraportin mukaan Hongkongiin suuntautuneiden suorien ulkomaisten sijoitusten määrä oli 83 miljardia Yhdysvaltain dollaria vuonna 2011, mikä tekee siitä maailman neljänneksi suurimman sijoitusten vastaanottajan.